പുത്തൂര് മണ്ഡപം പുനര്ജ്ജനിക്കുന്നു കൊല്ലം: പുത്തൂര് മണ്ഡപത്തിന്റെ പുനര്നിര്മ്മാണത്തിന് പുതുജീവന്. മുടങ്ങിക്കിടന്ന ജോലികള് ഇന്നലെ തുടങ്ങി. തൂണുകള് സ്ഥാപിച്ചു. നാല് തൂണുകളാണ് സ്ഥാപിക്കേണ്ടിയിരുന്നത്. ഇതില് രണ്ടെണ്ണം ഇന്നലെ വൈകിട്ടോടെ ഉറപ്പിച്ചു. കൊത്തുപണികളുള്ള തൂണുകളായതിനാല് മണ്ഡപത്തിന് പഴയ ചാരുത കൈവരുമെന്നാണ് നാട്ടുകാരുടെ പ്രതീക്ഷ. നൂറ്റാണ്ടുകളുടെ ശേഷിപ്പായിരുന്ന പുത്തൂര് മണ്ഡപം തകര്ന്നിട്ട് അഞ്ച് വര്ഷമെത്തുമ്ബോഴും പുനര് നിര്മ്മാണക്കാര്യത്തില് അധികൃതര് കാട്ടുന്ന അവഗണനയില് പ്രതിഷേധം ശക്തമായി വരികയായിരുന്നു. മുടങ്ങിക്കിടന്ന നിര്മ്മാണം കുളക്കട, പവിത്രേശ്വരം, നെടുവത്തൂര് പഞ്ചായത്തുകളുടെ സംഗമസ്ഥലമായ പുത്തൂരിന്റെ എക്കാലത്തെയും അടയാളമായിരുന്നു ടൗണിന്റെ നടുക്കായി നിലനിന്നിരുന്ന മണ്ഡപം. 2016 നവംബര് 30നാണ് കെ.എസ്.ആര്.ടി.സി ബസിടിച്ച് മണ്ഡപം പൂര്ണമായും നിലംപൊത്തിയത്. ഏറെ വിവാദങ്ങള്ക്ക് ശേഷമാണ് എം.എല്.എ അനുവദിച്ച ഏഴര ലക്ഷം രൂപ ഉപയോഗിച്ച് പുനര് നിര്മ്മാണത്തിന് പദ്ധതി തയ്യാറാക്കിയത്. ശാസ്താംകോട്ട കൊട്ടാരക്കര റോഡിനോട് ചേര്ന്നാണ് മണ്ഡപം നിന്നിരുന്നത്. ഇവിടെ നിന്ന് മൂന്നര മീറ്റര് അകത്തേക്ക് മാറ്റി പുനര് നിര്മ്മിക്കുന്നതിന് നിര്മ്മിതി കേന്ദ്രത്തിനെയാണ് ചുമതല ഏല്പ്പിച്ചത്. പഴയ മണ്ഡപത്തിന്റെ കല്ലുകള് ഉപയോഗിച്ച് അടിത്തറ കെട്ടിയ ശേഷം നിര്മ്മാണം മാസങ്ങളോളം മുടങ്ങിക്കിടന്നു. തമിഴ്നാട്ടില് നിന്നും കൊത്തിയ കല്ലുകള് കൊണ്ടുവന്നശേഷമാണ് കഴിഞ്ഞ ജനുവരിയില് വീണ്ടും നിര്മ്മാണം തുടങ്ങിയത്. എന്നാല് ഇരിക്കാനുതകുന്നവിധം കല്ലുകള് നാലുവശവും നിരത്തിയപ്പോഴേക്കും വീണ്ടും നിര്മ്മാണം നിലച്ചു. പാതിവഴിയില് നിറുത്തിയിടത്ത് പുല്ലും കുറ്റിക്കാടും വളര്ന്നുതുടങ്ങിയതോടെ വീണ്ടും പ്രതിഷേധങ്ങള് ഉടലെടുത്തു. മന്ത്രി ഇടപെട്ട് പരിഹാരം കഴിഞ്ഞ മാസം പുത്തൂര് ചന്ത സന്ദര്ശിക്കാനെത്തിയ മന്ത്രി കെ.എന്.ബാലഗോപാലിന് മണ്ഡപത്തിന്റെ പുനര് നിര്മ്മാണം പൂര്ത്തിയാക്കണമെന്ന് ആവശ്യപ്പെട്ട് മണ്ഡപം സംരക്ഷണ സമിതി നിവേദനം നല്കിയിരുന്നു. മന്ത്രി ഇടപെട്ടാണ് നിര്മ്മാണ പ്രവര്ത്തനങ്ങള്ക്ക് പുതുവേഗമുണ്ടാക്കിയത്. ഇനി ശേഷിക്കുന്ന നിര്മ്മാണ ജോലികള് മുടക്കമില്ലാതെ നടത്തുമെന്നാണ് ബന്ധപ്പെട്ടവര് അറിയിച്ചത്.